Romó nile aꞌlige.
Alé weꞌká riógichi Rusaleni anilichi waꞌlú piesta nerule,
alué piesta nélálime aliéniko gatélirigo alué waꞌlú reꞌobá,
nabí bamí piesta newame nile aꞌlige rawé.
ꞌLige Esúsika alé waꞌlú reꞌobachi raꞌpichí eyénale napu bilé bortali ilile napu Salomoni anilime nile alué bortali.
ꞌLiko weꞌká ralámuli jurío napuíle noligá alé napu ilile Esusi rukéniliga uché rajpé.
ꞌLige rukele:
―¿Chiéniko ruimé olá mué chieri ko mué boꞌné?
ꞌLa bijchiá ruipóguru,
¿mué ju Kristo napu buinámala ralámuli chátiri bowechi?
ꞌLige Esúsika nejele:
―ꞌMa ruwí ne,
tabiléchigo bijchíginiligó ꞌemi.
Ne Oꞌnola Onorúgame ꞌya neꞌchí bilé nóchali napurigá ꞌwe aꞌlá semátiri tábiri nochámala ne boꞌné ꞌnátaga napu taꞌwesi rió newame ju.
ꞌEmi ꞌma etiáturu ne alieri nóchachi,
alekeri ꞌla machiati kárékuru chieri ko ne.
Nobi ꞌémika tabilé bijchígigo napu ne ruwí,
pecha neꞌchí oyérame kame.
ꞌÉmika napurigá boꞌá tabilé ne bujkula,
alarigá ju ꞌemi.
Alué boꞌá ꞌla ne bujkúlaka,
alueka asíriga ꞌla machime ju ne raꞌichálila,
alekeri ꞌla najátame ju neꞌchí.
Neka alawá ꞌyáguru alué neꞌchí oyérame napurigá uchéchigo siné ku ajánamala napuꞌlige suwisá,
ꞌlige alué neꞌchí oyérame ka pecha ꞌwesi nejpósimalagó.
Alué neꞌchí oyérame ne Oꞌnola nejíkuru.
Alueka asíriga waꞌlú júkuru suwábaga meꞌtigá,
napu ekí alué nílaka pecha ꞌwesi umabámalawé bujea,
napugiti boꞌné neseme kame.
Ne ꞌlige ne Oꞌnola si pe biꞌlepi ꞌnátili ꞌnátame niru.
ꞌLiko alué ralámuli bariseo uchéchigo siné bajsibúnilile alué Esusi napurigá abé iꞌbé.
ꞌLige Esúsika anele:
―Neka asíriga weꞌká semátiri nóchali nóchaturu napurigá ꞌemi etémala,
Oꞌnó Onorúgame aꞌwalílate newáturu ne alué semátiri nóchali.
¿Tachiri nóchame korigá bajsibúwaché ne?
ꞌLige alué ralámuli juríoka regá nejele:
―Tabilé alekeri gite bajsibuwa mué ꞌwe semátiri tábiri newigáriká.
Bajsibuwa mué napugiti pecha nirame kame mué alué Onorúgame.
Mueka pe apiépiri rió ju,
pe alarigá júkuru,
pe iligá napurigá Onorúgame neraga raꞌicha mué,
peka Onorúgame ke,
pe iligá rió ke.
ꞌLige Esúsika regá anile:
―Alué ꞌemi nila raꞌíchalika regá aní,
alué napu Onorúgame anílige:
«ꞌÉmika napurigá Onorúgame júkuru.»
ꞌWe ꞌla machiáguru alué napurigá anile Onorúgame ꞌwe ꞌya (ꞌlige napu anile Onorúgame ꞌya abiena sirbe ju jipe).
Onorúgame anele alué ralámuli «napurigá Onorúgame ju ꞌemi»,
alué ralámuli napu ruwime nile napu anele Onorúgame.
ꞌLige alarigá nisa,
ꞌlige ¿chonigá gastigáriniliché neꞌchí Onorúgame Inolá korichi ne boꞌné?
Onorúgameka neꞌchí wanápale ꞌlige alekeri júlale neꞌchí jékana wijchimoba.
¿Chonigá laníché ꞌémika ne tabilé nirame ko Onorúgame?
Ne tabilé sébali olásaká napu najkí ne Oꞌnola,
ꞌliko tabilé bijchígilime júkuru ne raꞌichálila.
Tabilé bijchígiliká napu ne aní,
abirigáchigo ꞌla bijchígilime júkó napu ne sébali olá napu Onorúgame najkí.
Siné kachi ꞌla eꞌwame nísaká ne napu nulá alué Onorúgame,
ꞌliko ꞌemi níriga ꞌla bijchígilime júkuru ne waꞌlú aꞌwalí nígame ko napu Onorúgame ꞌyale neꞌchí.
Aminami neka ꞌwe aꞌlá ꞌnátaga eyéname ju Onorúgame naꞌtálila.
ꞌLige uchéchigo siné chaꞌpinálile,
pe iligá tabilé chaꞌpíliru Esusi.
ꞌLiko alué Esusi simile alé bakochi naꞌlebo ꞌnálige Jorani anilichi ꞌomi niraga napu rayénali maꞌchíname ju,
ꞌlige alé sébale Esusi (napu Betánea anilichi ju).
Alé ju bilena napu ꞌya asale Juani rewará ralámuli.
Weꞌká ralámuli simíbale alemi eꞌnemia Esusi,
ꞌlige anile aꞌboi raꞌíchaga:
―Juánika tajsiné newáturu ꞌwe semátiri nóchali napurigá Esusi,
tabilé siné saꞌwale ralámuli nayúkame.
Suwábaga napu raꞌíchale Juani alué Esusi olagá,
ꞌwe aꞌlá bijchiá nílekuru.
Weꞌká ralámuli napu ekí alé napuíle ꞌwe bijchígale napu anile Esusi alé,
aminami asíriga ꞌla eꞌwele napu anile.